HR Službeni list Europske unije C 72/8

Završno izvješće službenika za usmene rasprave (1)

Kamatne izvedenice u švicarskim francima

(LIBOR za CHF)

(AT.39924)

(2015/C 72/06)

Europska komisija („Komisija”) pokrenula je 24. srpnja 2013. u skladu s člankom 11. stavkom 6. Uredbe (EZ) br. 1/2003 (2) postupak protiv poduzetnika The Royal Bank of Scotland Group plc, The Royal Bank of Scotland plc („RBS”), JPMorgan Chase & Co, i JPMorgan Chase Bank National Association („JPMorgan”) (zajedno „stranke”).

Nakon rasprava o nagodbi i prijedloga za nagodbu u skladu s člankom 10.a stavkom 2. Uredbe (EZ) br. 773/2004 (3) Komisija je 23. rujna 2014. donijela obavijest o utvrđenim činjenicama u kojoj se navodi da su poduzetnici RBS i JPMorgan sudjelovali u povredi članka 101. Ugovora o funkcioniranju Europske unije i članka 53. Sporazuma o EGP-u u razdoblju od 6. ožujka 2008. do 13. srpnja 2009.

Povreda propisa odnosi se na tržište kamatnih izvedenica u švicarskim francima („CHIRD”). Prema obavijesti o utvrđenim činjenicama stranke su sudjelovale u aktivnostima protivnima tržišnom natjecanju, koje su dio povezanog skupa događaja sa zajedničkim ciljem ograničavanja i/ili narušavanja tržišnog natjecanja u sektoru kamatnih izvedenica u švicarskim francima. U tu su svrhu stranke raspravljale o podacima koje su dostavljale za utvrđivanje Libora za CHF smatrajući da bi to moglo biti korisno za tržišni položaj kamatnih izvedenica u švicarskim francima za barem jednog od trgovatelja uključenih u komunikaciju. Te su rasprave povremeno uključivale i razmjenu informacija o trenutačnim i budućim tržišnim položajima i planiranim cijenama.

U odgovorima na obavijest o utvrđenim činjenicama stranke su potvrdile da ta obavijest odražava sadržaj njihovih prijedloga za nagodbu.

U skladu s člankom 16. Odluke 2011/695/EU ispitao sam bavi li se nacrt odluke upućen strankama samo činjenicama u odnosu na koje je strankama dana prilika za iznošenje svojih stajališta i utvrdio sam da je tako.

S obzirom na prethodno navedeno i uzimajući u obzir da mi stranke nisu uputile nikakve zahtjeve ni pritužbe (4), smatram da je u ovom predmetu omogućeno djelotvorno ostvarenje njihovih postupovnih prava.

Bruxelles, 17. listopada 2014. Wouter WILS

(1) U skladu s člancima 16. i 17. Odluke 2011/695/EU predsjednika Europske komisije od 13. listopada 2011. o funkciji i opisu posla službenika za usmene rasprave u određenim postupcima tržišnog natjecanja (SL L 275, 20.10.2011., str. 29.).

(2) Uredba Vijeća (EZ) br. 1/2003 od 16. prosinca 2002. o provedbi pravila o tržišnom natjecanju koja su propisana člancima 81. i 82. Ugovora (SL L 1, 4.1.2003., str. 1.).

(3) Uredba Komisije (EZ) br. 773/2004 od 7. travnja 2004. o postupcima koje Komisija vodi na temelju članaka 81. i 82. Ugovora o EZ-u (SL L 123, 27.4.2004., str. 18.).

(4) U skladu s člankom 15. stavkom 2. Odluke 2011/695/EU, stranke u postupku u predmetima kartela, koje su uključene u razgovore o nagodbi prema članku 10.a Uredbe (EZ) br. 773/2004, mogu se obratiti službeniku za usmene rasprave u svakoj fazi postupka nagodbe kako bi osigurale djelotvorno ostvarenje svojih postupovnih prava. Vidjeti i stavak 18. Obavijesti Komisije 2008/C 167/01 o vođenju postupaka nagodbe s ciljem donošenja odluka u skladu s člankom 7. i člankom 23. Uredbe Vijeća (EZ) br. 1/2003 u predmetima kartela (SL C 167, 2.7.2008., str. 1.).